sagorsarker/bangla-wikipedia huggingface dataset:
মৈনপুরী জেলা

মৈনপুরী জেলা ভারতের উত্তরপ্রদেশ রাজ্যের আগ্রা বিভাগের অন্তর্গত অন্যতম একটি জেলা। মৈনপুরী শহরটিতে জেলা সদর অবস্থিত। এ জেলা ছয়টি তহশিল নিয়ে গঠিত, যথা মৈনপুরী, বনগাঁও, কারহাল, কিশনি, কুরাউলি এবং ঘিরোর।
 ভারতের জনগণনা ২০১১ অনুসারে মৈনপুরী জেলার মোট জনসংখ্যা ১,৮৪৭,১৯৪ জন, যা কোসোভোর মোট জনসংখ্যার সমান বা মার্কিন যুক্তরাষ্ট্রের পশ্চিম ভার্জিনিয়া রাজ্যের মোট জনসংখ্যার সমান। এটি ভারতের ৬৪০টি জেলার মধ্যে ১৭৩ তম জনবহুল জেলা। এ জেলার জনসংখ্যার ঘনত্ব প্রতি বর্গকিলোমিটারে ৬৭০ জন বা প্রতি বর্গ মাইলে ১,৭০০ জন লোক বসবাস করে। ২০০১ থেকে ২০১১ এর দশকে জেলার জনসংখ্যা বৃদ্ধির হার ছিল ১৫.৬৯%। মৈনপুরী জেলার লিঙ্গ অনুপাত প্রতি ১০০০ পুরুষের বিপরীতে ৮৭৬ জন মহিলা রয়েছে এবং সাক্ষরতার হার ৭৮.২৬%।
ভারতের ২০১১ সালের জনগণনার সময়ে মৈনপুরী জেলার জনসংখ্যার ৯৯.৬৩% হিন্দি ভাষাকে তাদের প্রথম ভাষা বলে উল্লেখ্য করেছিল।
মৈনপুরীতে ১২.৩ লক্ষ ভোটারের মধ্যে ৩৫% হলেন যাদব আর রাজপুত জতি, মৈনপুরীতে ২৬% অন্যান্য প্রভাবশালী জাতির মধ্যে শাক্য, ব্রাহ্মণ, অনুসূচিত জাতি এবং মুসলমান রয়েছে। 
রাজকিয় প্রকৌশল কলেজ, মৈনপুরী হল একটি সরকারি প্রকৌশল কলেজ। এটি লখনউয়ের ডাঃ এপিজে আবদুল কালাম টেকনিক্যাল বিশ্ববিদ্যালয় (সাবেক উত্তর প্রদেশ টেকনিক্যাল বিশ্ববিদ্যালয়) এর মঞ্জুরীকৃত একটি কলেজ এবং কানপুরের হারকোর্ট বাটলার টেকনিক্যাল বিশ্ববিদ্যালয়ে এর একটি অস্থায়ী ক্যাম্পাস রয়েছে।
এমানুয়েল (চলচ্চিত্র)

এমানুয়েল ১৯৭৪ সালে মুক্তিপ্রাপ্ত একটি ফরাসী চলচ্চিত্র। এমানুয়েল নামের একটি যৌনউত্তেজক উপন্যাস অবলম্বনে নির্মিত এই চলচ্চিত্রটিতে সম্পূর্ণ নগ্ন এবং যৌনসঙ্গমের দৃশ্য ছিলো। সিলভিয়া ক্রিস্টেল ছিলেন চলচ্চিত্রটির নাম ভূমিকায় অভিনয়কারী যিনি তার স্বামীর সঙ্গে দেখা করতে থাইল্যান্ডে গিয়ে বিভিন্ন যৌন-অভিজ্ঞতা অর্জন করেন। পরিচালক জাস্ট জেকিন এই চলচ্চিত্রটি মধ্য দিয়ে ফরাসি চলচ্চিত্র জগতে পা দিয়েছিলেন।
চলচ্চিত্রটিকে ইংরেজি ভাষাতেও একই নামে যুক্তরাষ্ট্রে মুক্তি দেওয়া হয়েছিলো।
ইফতেখারুল আলম কিসলু

ইফতেখারুল আলম কিসলু (১৯২৭/২৮ – ৫ জানুয়ারি ২০১৯) একজন বাংলাদেশি চলচ্চিত্র প্রযোজক ও ব্যবসায়ী ছিলেন। তিনি বাংলাদেশ শিল্প ও বণিক সমিতির সভাপতি ছিলেন।
ইফতেখারুল আলম কিসলু আহমেদ শরীফের সম্পর্কে ফুফা হতেন। তিনি স্টার ফিল্ম কর্পোরেশনের মালিক ছিলেন। ১৯৬৪ সালে তিনি "সঙ্গম" প্রযোজনা করেছিলেন। ১৯৬৭ সালে তিনি প্রযোজনা করেছিলেন "আনোয়ারা"। ১৯৭২ সালে তিনি প্রযোজনা করেন "ওরা ১১ জন"। ১৯৮২ সালে তার প্রযোজিত চলচ্চিত্র "দুই পয়সার আলতা" মুক্তি পেয়েছিল।
চলচ্চিত্রাঙ্গনের বাইরে তিনি ছিলেন একজন ব্যবসায়ী। তিনি ১৯৮০ সালে বাংলাদেশ শিল্প ও বণিক সমিতির সভাপতি হিসেবে দায়িত্ব পালন করেছিলেন। তিনি নর্থ সাউথ বিশ্ববিদ্যালয় ট্রাস্টের আজীবন সদস্য ছিলেন।
ইফতেখারুল আলম কিসলু ২০১৯ সালের ৫ জানুয়ারি ৯১ বছর বয়সে মৃত্যুবরণ করেন।
মুখগহ্বরের ঘা

মুখগহ্বরের ঘা বা মুখগহ্বরের দুষ্টক্ষত হল মুখগহ্বরের ভেতরে, যেমন ঠোঁট বা গালের ভেতরের দেয়ালে, জিহ্বার উপরে বা নিচে, মাঢ়ির গোড়ায়, নরম তালুতে কিংবা অন্য যেকোনও স্থানের নরম কলাতে অবস্থিত কিছু ক্ষুদ্রাকার, অগভীর দুষ্টক্ষত। এর বৈজ্ঞানিক নাম অ্যাফথাস স্টোমাটাইটিস (Aphthous stomatitis), যার আক্ষরিক অর্থ হল "দুষ্টক্ষতজনিত মুখগহ্বরের প্রদাহ"। মুখগহ্বরের ঘা জ্বরঠোসার মত ঠোঁটের উপরে হয় না, আর এগুলি সংক্রামকও নয়। তবে এগুলি বেশ যন্ত্রণাদায়ক হয় এবং এগুলির কারণে কথা বলতে ও কোনও কিছু খেতে অসুবিধা হয়।
বেশিরভাগ ক্ষেত্রেই মুখগহ্বরের ঘা এক বা দুই সপ্তাহের মধ্যে নিজে থেকেই চলে যায়। যদি ঘায়ের আকার অস্বাভাবিক রকমের বড় হয় কিংবা নিজে থেকে সেরে না যায়, তাহলে পেশাদার চিকিৎসক বা দন্ত্যচিকিৎসকের পরামর্শ নেওয়া উচিত।
বেশিরভাগ মুখের ঘা ডিম্বাকৃতির (বা বৃত্তাকৃতির) হয়। এর সাদা বা হলুদ রঙের কেন্দ্র থাকে এবং একে ঘিরে লাল রঙের সীমানা থাকে। ঘায়ের আবির্ভাবের দুই এক দিন আগে থেকে ঘায়ের জায়গায় টনটনে বা জ্বালাপোড়া অনুভূতি হতে পারে।
ঠিক কী কারণে মুখের ঘা হয়, তা এখনও সঠিকভাবে জানা সম্ভব হয়নি। তবে গবেষকরা অনুমান করেন যে বেশ কিছু নিয়ামকের সমষ্টিগত ক্রিয়ার ফলে এই ঘায়ের আবির্ভাব হয়। যেমন দাঁতের চিকিৎসার সময় হালকা আঘাত পেলে, বেশি জোরে দাঁত ব্রাশ করতে গিয়ে মুখে আঘাত পেলে, দুর্ঘটনাবশত মুখের ভেতরে দাঁতের কামড় বসলে, কোনও কোনও খাদ্যে অতিসংবেদনশীলতা থাকলে (যেমন কফি, চকলেট, ডিম, বাদাম, ঝালযুক্ত খাবার, অম্লীয় খাবার, ইত্যাদি), খাদ্যে বি-১২ ভিটামিন, দস্তা বা জিঙ্ক, ফোলিক অ্যাসিড বা লোহার অভাব ঘটলে, মুখের ভেতরে কিছু ব্যাকটেরিয়ার উপস্থিতির কারণে অতিপ্রতিক্রিয়া বা অ্যালার্জি ঘটলে, পাকস্থলির ক্ষত (পেপটিক আলসার) সৃষ্টিকারী ব্যাকটেরিয়া হেলিকোব্যাক্টর পিলোরি-র কারণে, হরমোন বা গ্রন্থিরসের ভারসাম্যের অভাব ঘটলে, কিংবা স্নায়বিক চাপের কারণে মুখের ঘা হতে পারে।
এছাড়া কিছু রোগের উপসর্গ হিসেবেও মুখগহ্বরের ঘা প্রকাশ পেতে পারে, যেমন সিলিয়াক ব্যাধি (গ্লুটেনের প্রতি অতিসংবেদনশীলতা), প্রদাহী আন্ত্রিক ব্যাধি যেমন ক্রোনের ব্যাধি বা ক্ষতসৃষ্টিকারী মলান্ত্রপ্রদাহ, বেসেটের ব্যাধি, অনাক্রম্যতন্ত্রের ত্রুটি, যার কারণে অনাক্রম্যতন্ত্রের কোষগুলি ভাইরাস বা ব্যাকটেরিয়ার পরিবর্তে মুখের সুস্থ কোষগুলিকে আক্রমণ করে, এইচআইভি (এইডস) যা অনাক্রম্যতন্ত্রকে নিষ্ক্রিয় করে দেয়, ইত্যাদি। তবে জ্বরঠোসার মত মুখের ঘায়ের সাথে হার্পিস বা বিসর্প ভাইরাস সংক্রমণের কোনও সম্পর্ক নেই।
যেকোনও ব্যক্তিরই মুখের ঘা হতে পারে, তবে এগুলি কিশোর-কিশোরী ও তরুণ-তরুণীদের মধ্যে বেশি দেখা যায়; বিশেষ করে নারীদের মধ্যে এর প্রাদুর্ভাব বেশি। কারও কারও পারিবারিক ইতিহাসে মুখের ঘা হবার প্রবণতা থাকতে পারে; এটি বংশগত কারণে কিংবা একই ধরনের পরিবেশে বসবাসের কারণে, যেমন কিছু বিশেষ ধরনের খাবার গ্রহণের ফলে হতে পারে।
মুখের ঘা প্রতিরোধ করার জন্য অতিরিক্ত নোনতা, ঝালযুক্ত বা অম্লযুক্ত খাবার পরিহার করা, কড়া আম্লিক পানীয় যেমন কফি পান না করা, অতিপ্রতিক্রিয়া বা অ্যালার্জি হতে পারে এমন খাবার পরিহার করতে হয়, স্বাস্থ্যকর খাবার খেতে হয়, মুখগহ্বর সর্বদা পরিষ্কার রাখতে হয়, নরম দাঁতের ব্রাশ ব্যবহার করতে হয়, সোডিয়াম লরিল সালফেটযুক্ত টুথপেস্ট পরিহার করতে হয়, মানসিক চাপ কমাতে হয়।
স্কট ম্যাককেইনি

আগস্ট ২০১৮ এ, তাকে হংকংয়ের স্কোয়াডে ২০১৮ এশিয়া কাপ বাছাইপর্ব প্রতিযোগিতার জন্য নির্বাচিত করা হয়েছিল। হংকং বাছাইপর্ব প্রতিযোগিতায় জয় পায় এবং তারপরে তাকে ২০১৮ এশিয়া কাপ প্রতিযোগিতার জন্য হংকংয়ের স্কোয়াডে নির্বাচিত করা হয়।
২০১৯ সালের এপ্রিল মাসে নামিবিয়ায় আইসিসি বিশ্ব ক্রিকেট লীগ দ্বিতীয় বিভাগ প্রতিযোগিতার জন্য সে হংকংয়ের স্কোয়াডে মনোনীত হয়েছিল। ২০১৯ সালের সেপ্টেম্বরে, তাকে হংকংয়ের টুয়েন্টি২০ আন্তর্জাতিক (টি২০আই) দলে ২০১৯-২০ ওমান পাঁচদেশীয় সিরিজের জন্য এবং সংযুক্ত আরব আমিরাতে অনুষ্ঠিত ২০১৯ আইসিসি টি২০ বিশ্বকাপ বাছাইপর্ব প্রতিযোগিতার জন্য ওমান দলের প্রতিনিধিত্ব করার জন্য নির্বাচিত করা হয়েছিল। তিনি হংকংয়ের হয়ে ওমানের বিপক্ষে টি২০আই ক্রিকেটে অভিষেক করেন ৫ অক্টোবর ২০১৯ তারিখে।
বিলাল খান

বিলাল খান (; জন্ম: ১০ এপ্রিল ১৯৮৮) একজন ওমানি ক্রিকেটার। ২১ নভেম্বর ২০১৫-তে তিনি হংকংয়ের বিপক্ষে ওমানের হয়ে টুয়েন্টি২০ আন্তর্জাতিক ক্রিকেটে অভিষেক করেছিলেন। প্রতিযোগিতায় সাতটি উইকেট নিয়ে তিনি ছিলেন সিরিজে শীর্ষ উইকেট শিকারী।
২০১৮ সালের জানুয়ারিতে, তাকে আইসিসি বিশ্ব ক্রিকেট লীগ দ্বিতীয় বিভাগ প্রতিযোগিতার জন্য ওমানের দলে জায়গা দেওয়া হয়েছিল। তিনি ৮ ফেব্রুয়ারি ২০১৮ এ ওমানের হয়ে লিস্ট এ ক্রিকেটে অভিষিক্ত হয়েছেন।
আগস্ট ২০১৮ এ, তাকে ২০১৮ এশিয়া কাপ বাছাইপর্বের টুর্নামেন্টের জন্য ওমান দলের প্রতিনিধিত্ব করার সুযোগ দেওয়া হয়েছিল। টুর্নামেন্টে পাঁচ ম্যাচে ১০টি উইকেট নিয়ে ওমানের সেরা উইকেট শিকারী। অক্টোবর ২০১৮ এ, তাকে ২০১৮ আইসিসি বিশ্ব ক্রিকেট লীগ তৃতীয় বিভাগের প্রতিযোগিতার জন্য ওমানের দলভূক্ত হয়েছিল। টুর্নামেন্টের আগে ওমান দলের দর্শনীয় খেলোয়াড়ের তালিকায় তার নাম যুক্ত করা হয়েছিল। তিনি পাঁচটি ম্যাচে ১২টি উইকেট নিয়ে প্রতিযোগিতার সেরা উইকেট শিকারী হিসাবে টুর্নামেন্টটি শেষ করেছিলেন, এবং সিরিজের সেরা খেলোয়াড় হিসাবে মনোনীত হন। ডিসেম্বর ২০১৮ এ, তাকে ২০১৮ এসিসি উদীয়মান দল এশিয়া কাপের জন্য ওমানের স্কোয়াডে তার নাম অন্তর্ভুক্ত ছিল।
২০১৯ সালের মার্চ মাসে নামিবিয়ায় আইসিসি বিশ্ব ক্রিকেট লীগ দ্বিতীয় বিভাগ প্রতিযোগিতার জন্য ওমানের স্কোয়াডে ছিলেন তিনি। ওমান টুর্নামেন্টের শীর্ষ চারে অবস্থান করায়, একদিনের আন্তর্জাতিক (ওডিআই) মর্যাদা লাভ করে। টুর্নামেন্টের ফাইনালে নামিবিয়ার বিপক্ষে ২ এপ্রিল ২০১৯ তারিখে ওমানের হয়ে একদিনের ক্রিকেটে অভিষেক করেন।
২০১৯ সালের সেপ্টেম্বরে, ২০১৯ আইসিসি টুয়েন্টি২০ বিশ্বকাপ বাছাইপর্বের টুর্নামেন্টের জন্য ওমানের স্কোয়াডে তার নাম অন্তর্ভুক্ত ছিল
মুক্তারপুর সেতু

মুক্তারপুর সেতু বাংলাদেশের একটি সড়ক সেতু। এটি ষষ্ঠ বাংলাদেশ-চীন মৈত্রী সেতু নামেও পরিচিত।
ষষ্ঠ বাংলাদেশ-চীন মৈত্রী সেতু মুন্সীগঞ্জ জেলার জন্য এটি একটি গুরুত্বপূর্ণ সেতু। এটি মুক্তারপুর সেতু নামেও পরিচিত। মুন্সীগঞ্জ জেলা সদর থেকে প্রায় চার কিমি দূরে মুক্তারপুর নামক স্থানে ধলেশ্বরী নদীর উপর দিয়ে  নির্মিত এ ব্রীজটি ঢাকা, নারায়ণগঞ্জ এবং মুন্সীগঞ্জ এর যোগাযোগ ব্যবস্থায় একটি গুরুত্বপূর্ণ মাইলফলক। 
সেতুটি নির্মিত হবার আগে এই অঞ্চলের মানুষ নদীটি ট্রলারে পার হত আর যানবাহন ফেরিতে পারাপার করতে হত। ঢাকা ও মুন্সীগঞ্জ জেলার মধ্যে সরাসরি যাতায়াত ব্যবস্থা গড়ে তোলার লক্ষ্যে ঢাকা-মুন্সীগঞ্জ সড়কে ধলেশ্বরী নদীর ওপর ১৫২১ মিটার দীর্ঘ মুক্তারপুর সেতুর নির্মাণ কাজ ২০০৮ সালের ফেব্রুয়ারি মাসে সম্পন্ন হয়।
ব্রিজটির দৈঘ্য ১৫২১ মিটার এবং প্রস্থ ১০ মিটার। সেতুটি তৈরিতে খরচ হয়েছে ২০৮.৩৫ কোটি টাকা। এর মধ্যে বাংলাদেশ সরকারের অর্থায়ন ৭৯.১৫ কোটি টাকা এবং প্রকল্প সাহায্য ১২৯.২০ কোটি টাকা। সেতুটির নির্মাণ কাজ শেষ হয় জানুয়ারী ২০০৮ সালে। সেতুটিতে মোট স্প্যান রয়েছে ৩৭টি এবং পাইল রয়েছে ১২৬ টি। বাংলাদেশ ব্রীজ অথরিটি এবং চায়না রোড় এন্ড ব্রীজ করপোরেশন এর যৌথ উদ্যোগে ব্রীজটি নির্মিত হয়।
সেতুটি নির্মিত হওয়ায় মুন্সীগঞ্জ ও তার আশেপাশের অঞ্চলগুলো হতে ঢাকা মহানগরীতে শাক-শবজি ফলমূলসহ অন্যান্য কৃষিপণ্য সহজেই পরিবহন করা সম্ভব হচ্ছে।
বঙ্গবন্ধু ও মুক্তারপুর সেতুর টোল হার বাড়লো
বঙ্গবন্ধু ও মুক্তারপুর সেতুর টোল বাড়ছে সর্বোচ্চ ৫০ শতাংশ
বংশগতীয় সংকেত

বংশগতীয় সংকেত (ইংরেজিতে Genetic code জেনেটিক কোড) বলতে কোষের বংশগতীয় উপাদান যেমন ডিএনএ ও আরএনএ অণুর ভেতরে নিউক্লিওটাইডের অনুক্রমকে বোঝায়, যা দেহকোষের রাইবোসোম নামক অঙ্গাণুতে বিভিন্ন ধরনের প্রয়োজনীয় প্রোটিন সংশ্লেষণের সময় অ্যামিনো অ্যাসিডগুলির ক্রম নির্ধারণ করে। তবে প্রোটিন সরাসরি ডিএনএ থেকে উৎপন্ন হয় না। ডিএনএ কোষকেন্দ্রে বা নিউক্লিয়াসে অবস্থান করে (কিছু ডিএনএ কোষের মাইটোকন্ড্রিয়া নামের শক্তি উৎপাদন ও সঞ্চয়কারী অঙ্গাণুতেও থাকতে পারে)। প্রথমে ডিএনএ অণু থেকে একটি বাহক আরএনএ অণু সংশ্লেষণ করা হয়। এই বংশগতীয় সংকেতবাহক আরএনএ অণুটি কোষের সাইটোপ্লাজমে (বা অন্যত্র) অবস্থিত রাইবোসোম অঙ্গাণুতে বাহিত হয়, যেখানে প্রোটিন নির্মাণ বা সংশ্লেষণ করা হয়। আরএনএ অণুটিতে চার ধরনের নিউক্লিওটাইড থাকে, অ্যাডেনিন, গুয়ানিন, সাইটোসিন ও ইউরাসিল। আরএনএ অণুর তিনটি পরস্পর-সংলগ্ন নিউক্লিওটাইড একটি সাঙ্কেতিক একক বা কোডন গঠন করে, যা প্রোটিন সংশ্লেষণের পরবর্তী ধাপে কোন্‌ অ্যামিনো অ্যাসিড যোগ করতে হবে, তা নির্ধারণ করে। যেমন GCU কোডনটি অ্যালানিন নামক অ্যামিনো অ্যাসিডের জন্য সংকেত বহন করে। সব মিলিয়ে এরকম ৬৪টি সম্ভাব্য কোডন আছে; এদের মধ্যে তিনটি কোডন কোনও অ্যামিনো অ্যাসিডের সাথে সম্পর্কিত নয়, বরং প্রোটিনের পরিসমাপ্তি নির্দেশ করে। বাকি ৬১টি কোডন প্রোটিন তৈরিতে ব্যবহৃত ২০ ধরনের অ্যামিনো অ্যাসিডের জন্য সংকেত বহন করে। অর্থাৎ একটি অ্যামিনো অ্যাসিড দুই বা তার অধিক কোডন দ্বারা নির্দিষ্ট হতে পারে। বিজ্ঞানীরা একে সংকেত বাহুল্য বা প্রয়োজনাতিরিক্ততা নাম দিয়েছেন।
বংশগতীয় সংকেত সমস্ত জীবের জন্যই প্রায় একই রকম হয়; অর্থাৎ একই কোডনগুলি একই ধরনের অ্যামিনো অ্যাসিডকে নির্দেশ করে।
মার্কিন প্রাণরসায়নবিদ মার্শাল নিরেনবার্গ, রবার্ট হলি এবং হরগোবিন্দ খোরানা ১৯৬০-এর দশকের শুরুর দিকে বংশগতীয় সংকেত কীভাবে কাজ করে, তা উদ্ঘাটন করেন।
এটা জেলা

এটাহ জেলা ভারতের উত্তরপ্রদেশ রাজ্যের অন্যতম একটি জেলা এবং এটাহ শহরে জেলা সদর অবস্থিত। এটাহ জেলাটি আলিগড় বিভাগের অন্তর্গত। নয়াদিল্লি থেকে এটাহ জেলার সড়ক পথে দূরত্ব ২১০ কিলোমিটার।
শহরটি ব্রজের সাংস্কৃতিক অঞ্চলে অবস্থিত এবং বৈদিক যুগে শূরসেন মহাজনপদের একটি অংশ ছিল। স্থানীয় রাজপুত এবং জাট শাসকদের হাতে পরার আগে এটি পরবর্তীকালের মৌর্য, গুপ্ত, সিথিয়ান, কুষাণ, ইন্দো-গ্রীকদের মতো বড় রাজ্যগুলি দ্বারা শাসিত হয়েছিল। এখানে উল্লেখযোগ্যভাবে গুপ্ত সাম্রাজ্যের শাসক প্রথম কুমারগুপ্ত-র আমলের বেশ কিছু নিদর্শন পাওয়া গিয়েছে।
১৯২৮ সাল থেকে আলীগঞ্জ তহসিলের বিলসর গ্রামকে সংরক্ষণ করে রেখেছে আর্কিওলজিক্যাল সার্ভে অফ ইন্ডিয়া। প্রত্যেক বছর বর্ষার সময় এই অঞ্চলে খনন কার্য চালায় ভারতের প্রত্নতাত্ত্বিক বিভাগ। প্রাচীন স্থাপত্য বিশিষ্ট দুটি স্তম্ভের খোঁজ মেলে। খনন কার্যে প্রথমে শঙ্খলিপি শিলালিপিতে লিখিত প্রাচীন একটি সিঁড়ির ধাপ আবিষ্কৃত হয়। শিলালিপির পাঠোদ্ধার করে জানা গিয়েছে যে আবিষ্কৃত সিঁড়িটিতে ‘শ্রী মহেন্দ্রদ্রতী’ (Sri Mahendradity) খোদাই করা রয়েছে । উল্লেখ্য গুপ্ত শাসক প্রথম কুমারগুপ্তকে (Kumargupta) ‘শ্রী মহেন্দ্রদ্রতী’ উপাধিতে ভূষিত করা হয়েছিল। বিলসর গ্রামে আবিষ্কৃত প্রাচীন সিঁড়িটির মাধ্য়মে গুপ্ত আমলের একটি মন্দির খুঁজে পাওয়া গিয়েছে। মূলত ব্রাক্ষ্মণ (Brahmin), জৈন (Jain) ও বৌদ্ধরা (Buddhist) মন্দিরটি সেই যুগে ব্যবহার করত। আজ পর্যন্ত গুপ্ত যুগের মাত্র দুটি কাঠামোগত মন্দির পাওয়া গিয়েছে তাই এই আবিষ্কারটি ভারতের ইতিহাসের ক্ষেত্রে ভীষণ তাত্‍পর্যপূর্ণ। মন্দিরটির (Temple) চারটি স্তম্ভ রয়েছে। স্তম্ভগুলিতে কুমারগুপ্তের সময়ের ব্রাহ্মী লিপি লিখিত আছে।
২০০৬ সালে পঞ্চায়েতি রাজ মন্ত্রণালয় এটাহ জেলাকে ভারতের ৬৪০টি জেলার মধ্যে ২৫০তম অনুন্নত জেলা হিসেবে শনাক্ত করেছিল। ২০০৯ সালে অনুন্নত অঞ্চলে অনুদান তহবিল কর্মসূচির (বিআরজিএফ) তহবিল প্রাপ্ত উত্তর প্রদেশের ৩৪ টি জেলার মধ্যে এটাহ জেলা অন্তর্ভুক্ত ছিল।
 ভারতের জনগণনা ২০১১ অনুসারে এটাহ জেলার মোট জনসংখ্যা ১,৭৬১,১৪৩ জন, যা গাম্বিয়ার মোট জনসংখ্যার সমান বা মার্কিন যুক্তরাষ্ট্রের নেব্রাস্কা রাজ্যের মোট জনসংখ্যার সমান। এটি ভারতের ৬৪০টি জেলার মধ্যে ২৭২তম জনবহুল জেলা। এ জেলার জনসংখ্যার ঘনত্ব প্রতি বর্গকিলোমিটারে ৭১৭ জন বা প্রতি বর্গ মাইলে ১,৮৬০ জন লোক বসবাস করে। ২০০১ থেকে ২০১১ এর দশকে জেলার জনসংখ্যা বৃদ্ধির হার ছিল ১২.৭৭%। এটাহ জেলার লিঙ্গ অনুপাত প্রতি ১০০০ পুরুষের বিপরীতে ৮৬৩ জন মহিলা রয়েছে এবং সাক্ষরতার হার ৭৩.২৭%।
২০১১ সালে ভারতের জনগণনার সময়ে এটাহ জেলার জনসংখ্যার ৯৯.২৫% হিন্দি ভাষা এবং ০.৭১% উর্দু ভাষাকে তাদের প্রথম ভাষা বলে উল্লেখ্য করেছিল।
এনামুল হক মঞ্জু

এনামুল হক মঞ্জু বাংলাদেশ জামায়াতে ইসলামীর রাজনীতিবিদ ও সাবেক সাংসদ। তিনি ১৯৯১ সালের পঞ্চম জাতীয় সংসদে কক্সবাজার-১ (চকরিয়া-পেকুয়া) আসন থেকে নির্বাচিত সংসদ সদস্য।
এনামুল হক মঞ্জু কক্সবাজার জেলার চকরিয়া পৌরসভার ৮নং ওয়ার্ডের নামার চিরিঙ্গা এলাকায় জন্মগ্রহণ করেন। তার পিতা বিশিষ্ট মৃত আবদুল হক।
অধ্যাপক এনামুল হক মঞ্জু ১৯৭১ সালে ছিল চট্টগ্রাম সরকারি কলেজ ছাত্রসংঘ সভাপতি ছিলেন। তিনি বাংলাদেশ ইসলামী ছাত্রশিবির ১৯৮০-৮১ সালের সেক্রেটারি জেনারেল ও পরবর্তীতে কেন্দ্রীয় সভাপতি ছিলেন। তিনি বাংলাদেশ জামায়াতে ইসলামীর প্রার্থী হয়ে ১৯৯১ সালের পঞ্চম জাতীয় সংসদে কক্সবাজার-১ (চকরিয়া-পেকুয়া) আসন থেকে সংসদ সদস্য নির্বাচিত হন।
সিজেএফবি পারফরম্যান্স পুরস্কার

সিজেএফবি পারফরম্যান্স পুরস্কার (কালচারাল জার্নালিস্টস ফোরাম অফ বাংলাদেশ) হচ্ছে একটি বাংলাদেশী চলচ্চিত্র এবং সংগীত পুরস্কার। এটি ২০০০ সালে প্রথম শুরু হয়। এটি প্রতিষ্ঠার পর থেকে ইউরো নামের একটি পানীয় সংস্থা এটি স্পনসর করে এবং কখনও কখনও একে ইউরো-কোলা সিজেএফবি পারফরম্যান পুরস্কার হিসাবে অভিহিত করা হয়।
নাইট অ্যাট দ্য মিউজিয়াম

নাইট অ্যাট দ্য মিউজিয়াম () () হল একটি কাল্পনিক-কৌতুকপ্রদ ত্রয়ী চলচ্চিত্র। যা শুরু হয় ২০০৬ সালে এবং শেষ হয় ২০১৪ সালে।
তিনটি চলচ্চিত্রই মিলান ট্রেঙ্ক রচিত শিশুতোষ বই "দ্য নাইট অ্যাট দ্য মিউজিয়াম"-এর উপর ভিত্তি করে বানানো। এগুলো পরিচালনা করেছেন শন লেভি লিখেছেন রবার্ট বকন গারান্ট এবং থমাস লেনন। এর মূল চরিত্র-মিউজিয়ামের নৈশপ্রহরী ল্যারি চরিত্রে অভিনয় করেছেন বেন স্টিলার।
ন্যাশনাল ফুটবল লিগ

ন্যাশনাল ফুটবল লিগ (এনএফএল) একটি পেশাদার আমেরিকান ফুটবল লিগ যা ৩২ টি দল নিয়ে গঠিত, জাতীয় ফুটবল সম্মেলন (এনএফসি) এবং আমেরিকান ফুটবল সম্মেলন (এএফসি) এর মধ্যে সমানভাবে বিভক্ত। এনএফএল উত্তর আমেরিকার চারটি বৃহৎ পেশাদার ক্রীড়া লিগগুলির মধ্যে একটি এবং বিশ্বে আমেরিকান ফুটবলের সর্বোচ্চ লিগ। এনএফএল-এর ১৭ সপ্তাহের নিয়মিত মৌসুম সেপ্টেম্বরের শুরু থেকে ডিসেম্বরের শেষের দিকে চলে, প্রতিটি দল ১৬টি খেলা খেলবে এবং প্রতি সপ্তাহে একটি করে বিদায় নিতে থাকবে। নিয়মিত মৌসুমের সমাপ্তির পরে, প্রতিটি সম্মেলনের ছয়টি দল (চার বিভাগের বিজয়ী এবং দুটি ওয়াইল্ড কার্ড দল) প্লে অফে এগিয়ে যায়, সুপার পাত্রে একটি একক-এলিমিনেশন টুর্নামেন্ট সমাপ্ত হয়, যা সাধারণত ফেব্রুয়ারির প্রথম রবিবারে অনুষ্ঠিত হয় এবং এনএফসি এবং এএফসির চ্যাম্পিয়নদের মধ্যে খেলা হয়।
১৯২২ মৌসুমে আমেরিকান প্রফেশনাল ফুটবল অ্যাসোসিয়েশন (এপিএফএ) হিসাবে এনএফএল গঠিত হয়েছিল ১৯২২ মৌসুমে নাম পরিবর্তন করে জাতীয় ফুটবল লিগ করা হয়। শুরুতে-মৌসুমের স্থিতির মধ্য দিয়ে চ্যাম্পিয়ন নির্ধারণ করা হয়, পরে, ১৯৩২ সালে একটি প্লে অফ সিস্টেম প্রয়োগ করা হয়েছিল যা ১৯৬৬ সাল পর্যন্ত এনএফএল চ্যাম্পিয়নশিপ গেমের সাথে সমাপ্ত হয়েছিল। ১৯৭০ সালে আমেরিকান ফুটবল লিগের (এএফএল) সাথে এনএফএলকে একীভূত করার চুক্তির পরে, সুপার পটটি প্রথম দুটি অনুষ্ঠিত হয়েছিল দুটি লিগের সেরা দলের মধ্যে চ্যাম্পিয়ন নির্ধারণের জন্য এবং একীভূত হওয়ার পর থেকে প্রতিটি এনএফএল মৌসুমেরর চূড়ান্ত খেলা হিসাবে রয়ে গেছে। আজ, এনএফএল হল বিশ্বের কোন পেশাদার ক্রীড়া লিগের সর্বোচ্চ গড় উপস্থিতি (৬৭৫৯১) প্রতিযোগিতা এবং মার্কিন যুক্তরাষ্ট্রের সর্বাধিক জনপ্রিয় স্পোর্টস লিগ। সুপার পট বিশ্বের বৃহত্তম ক্লাব ক্রীড়া ইভেন্টগুলির মধ্যে একটি, ২০১৫ সালে টেলিভিশন সম্প্রচারে আমেরিকান ইতিহাসের সর্বাধিক দেখা টেলিভিশন প্রোগ্রামগুলির জন্য ব্যক্তিগত গেমস অ্যাকাউন্টিং এবং সর্বকালের সর্বাধিক দেখা মার্কিন যুক্তরাষ্ট্রে নীলসনের শীর্ষ ৫ ট্যালি দখল করে।
এনএফএল ৩২ টি ক্লাবের সমন্বয়ে গঠিত, যেখানে ১৬ টি দল নিয়ে দুটি সম্মেলনে বিভক্ত। প্রতিটি সম্মেলন প্রত্যেকটিতে চারটি ক্লাবের চারটি বিভাগে বিভক্ত। নিয়মিত মৌসুমে প্রতিটি দলকে তার রোস্টারটিতে সর্বাধিক ৫৩ জন খেলোয়াড়ের অনুমতি দেওয়া হয়; এর মধ্যে খেলার দিনগুলিতে কেবল ৪৬ জন সক্রিয় (খেলার জন্য যোগ্য) থাকতে পারে। প্রতিটি দলে তার প্রধান রোস্টার থেকে পৃথক ১০-খেলোয়াড়ের অনুশীলন দল থাকতে পারে, তবে অনুশীলন স্কোয়াড কেবল এমন খেলোয়াড়দের সমন্বয়ে গঠিত হতে পারে যারা লিগের কোনও মৌসুমে কমপক্ষে নয়টি খেলারর জন্য সক্রিয় ছিল না। একজন খেলোয়াড় সর্বাধিক তিনটি মৌসুমের অনুশীলন দলে থাকতে পারেন।
এনএফএল মৌসুমের ফরমেটটিতে চার সপ্তাহের পূর্বরূপ, সতেরো সপ্তাহের নিয়মিত মৌসুমে (প্রতিটি দল ১৬ টি খেলা খেলে) এবং ১২ দলের একক-এলিমিনেশন প্লে অফ সুপার পটে সমাপ্ত হয়, যা লিগের চ্যাম্পিয়নশিপ খেলা।
এ এইচ সালাহউদ্দিন মাহমুদ

এ এইচ সালাহউদ্দিন মাহমুদ হলেন বাংলাদেশের মুক্তিযোদ্ধা, রাজনীতিবিদ ও সাবেক সাংসদ। তিনি ১৯৮৬ সালের তৃতীয় ও ১৯৮৮ সালের চতুর্থ জাতীয় সংসদ নির্বাচনে কক্সবাজার-১ (চকরিয়া-পেকুয়া) আসন থেকে নির্বাচিত সংসদ সদস্য।
এ এইচ সালাহউদ্দিন মাহমুদ কক্সবাজার জেলার চকরিয়া উপজেলার বরইতলী ইউনিয়নের গোলাম কাদের ডেপুটি পরিবারে জন্মগ্রহণ করেন।
এ এইচ সালাহউদ্দিন মাহমুদ বাংলাদেশ ছাত্রলীগের কেন্দ্রীয় ভাইস প্রেসিডেন্ট ও মুক্তিযুদ্ধ চলাকালিন সময়ে বিএলএফ কক্সবাজার জেলার কমন্ডার ছিলেন। হুসেইন মুহাম্মদ এরশাদের নেতৃত্বে জাতীয় পার্টি গঠিত হলে তিনি ১৯৮৬ সালে যোগ দেন জাতীয় পার্টিতে এবং কক্সবাজার-১ (চকরিয়া-পেকুয়া) আসন থেকে সংসদ সদস্য নির্বাচিত হন। এমপি নির্বাচিত হওয়ার আগে তিনি চকরিয়া উপজেলা পরিষদের প্রথম চেয়ারম্যান হিসেবে দায়িত্ব পালন করেন। ১৯৮৮ সালের চতুর্থ জাতীয় সংসদ নির্বাচনেও তিনি একই আসন থেকে দ্বিতীয় বার সংসদ সদস্য নির্বাচিত হন। তখন উপমন্ত্রীর মর্যদায় জেলা পরিষদ চেয়ারম্যান পদ সৃষ্টি হলে কক্সবাজার জেলার প্রথম জেলা পরিষদ চেয়ারম্যান মনোনীত হন তিনি। বর্তমানে তিনি জাতীয় পার্টি (মঞ্জু) এর প্রেসিডিয়াম সদস্য।
খগেন গগৈ

খগেন গগৈ (১৯২৬/২৭ – ৫ মার্চ ২০১৯) একজন ভারতীয় রাজনীতিবিদ ছিলেন যিনি ভারতীয় জনতা পার্টির রাজনীতির সাথে যুক্ত ছিলেন। তিনি একবার আসাম বিধানসভার সদস্য হিসেবে নির্বাচিত হয়েছিলেন।
খগেন গগৈ ১৯৭২ সালে ভারতীয় জাতীয় কংগ্রেসের প্রার্থী হিসেবে মাহমরা বিধানসভা কেন্দ্রের বিধায়ক হিসেবে নির্বাচিত হয়েছিলেন। তিনি ১৯৯৬ সালে ভারতীয় জনতা পার্টিতে যোগদান করেছিলেন।
খগেন গগৈ ২০১৯ সালের ৫ মার্চ ৯২ বছর বয়সে প্রয়াত হন।
মাহমুদুল করিম চৌধুরী

মাহমুদুল করিম চৌধুরী (১৯৩৮ - ২০০৫) বাংলাদেশের মুক্তিযোদ্ধা, রাজনীতিবিদ ও সাবেক সাংসদ। তিনি ১৯৭৯ সালের দ্বিতীয় জাতীয় সংসদ নির্বাচনে সাবেক চট্টগ্রাম-১৬, চকরিয়া-কুতুবদিয়া (বর্তমান কক্সবাজার-১, চকরিয়া-পেকুয়া) আসন থেকে নির্বাচিত সংসদ সদস্য।
মাহমুদুল করিম চৌধুরী ১৯৩৮ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কক্সবাজার জেলার (ততকালীন চকরিয়া) বর্তমান পেকুয়া উপজেলার মগনামা ইউনিয়নে এক সম্ভ্রান্ত মুসলিম জমিদার পরিবারে জন্মগ্রহণ করেন। তার পিতা মৃত শেখ আবদুল আজিজ চৌধুরী (প্রকাশ ঠান্ডামিয়া)। তার বড় ছেলে শেফায়েত আজিজ রাজু পেকুয়া উপজেলার পরপর তিনবার নির্বাচিত চেয়ারম্যান।
মাহমুদুল করিম চৌধুরী ১৯৫৬ সালে চট্টগ্রাম সরকারী কলেজ ছাত্র সংসদের নির্বাচিত ক্রীড়া সম্পাদক ছিলেন । আব্দুল হামিদ খাঁন ভাসানীর ন্যাশনাল আওয়ামী পার্টির রাজনীতির করতেন। ১৯৭১ সালে মুক্তিযোদ্ধে সক্রিয় অংশগ্রহণ করেন। ১৯৭৩ সালে অবিভক্ত চকরিয়া থানার মগনামা ইউনিয়নের নির্বাচিত চেয়ারম্যান হিসেবে দায়িত্ব পালন করেন। পরবর্তীতে পেকুয়া উপজেলা পরিষদের চেয়ারম্যান নির্বাচিত হন। তিনি জেনারেল জিয়াউর রহমানের বাংলাদেশ জাতীয়তাবাদী দলে যোগদিয়ে কক্সবাজার জেলা বিএনপির প্রতিষ্ঠাতা আহবায়ক ও জেলা সভাপতি ও কেন্দ্রীয় নির্বাহী কমিটির প্রতিষ্ঠাতা ভাইস চেয়ারম্যান হিসেবে দায়িত্ব পালন করেন। এর আগে কক্সবাজার জেলা জাগ দলের সভাপতি ছিলেন তিনি। ১৯৭৯ সালের দ্বিতীয় জাতীয় সংসদ নির্বাচনে সাবেক চট্টগ্রাম-১৬ (বর্তমান কক্সবাজার-১, চকরিয়া-পেকুয়া) আসন থেকে সংসদ সদস্য নির্বাচিত হন। ১৯৯১ সালের পঞ্চম জাতীয় সংসদ সদস্য নির্বাচনে একই আসন হতে বিএনপি মনোনীত প্রার্থী হিসেবে প্রতিদ্বন্ধিতা করে পরাজিত হন। এছাড়াও তিনি বাংলাদেশ মৎস্যজীবী সমিতির কেন্দ্রেীয় সভাপতি ছিলেন।
মাহমুদুল করিম চৌধুরী ২৭ ডিসেম্বর ২০০৫ সালে মৃত্যুবরণ করেন।
সেসিয়া টিবিয়ালিস

সেসিয়া টিবিয়ালিস, এক ধরনের আমেরিকান বোলতা জাতীয় মথ, পপলার ক্লিয়ারুয়িং বোরার বা কটনউড ক্রাউন বোরার হলো সেসিডায়ে পরিবারের একটি মথ। এটি ব্রিটিশ কলাম্বিয়া, কলোরাডো, ইউটাহ, মিশিগান, মন্টানা, ওয়াশিংটন, ক্যালিফোর্নিয়া এবং অ্যারিজোনাসহ উত্তর আমেরিকায় পাওয়া যায়। 
প্রাপ্তবয়স্ক মথের দেহ কালো ও হলুদ বর্ণের ডোরাযুক্ত এবং ডানা স্বচ্ছ, বোলতার সাথে এদের মিল আছে।
লার্ভা সাধারণত লিলাক, গ্রীন এস, পপলার, অ্যাস্পেন, কটনউড এবং ট্রেম্বিলিং অ্যাস্পেন খেয়ে থাকে। এটি পপলার ও উইলো এবং সাধারণত হাইব্রিড পপলার স্টুল বিডের জন্য ক্ষতিকর কীট। এরা তাদের বাহক গাছের নিচের কাণ্ড এবং শিকড় উভয়ের কম্বিয়াল অঞ্চলের (ছাল-কাঠের জোড়াতে) সুরঙ্গতে বাস করে। প্রজাতিটির জীবনচক্র সম্পূর্ণ করতে দুই বছর সময় লাগে, লার্ভা হিসাবে দু'বার শীত অতিবাহিত করে। লার্ভা বাহক গাছের শিকড়গুলো খাওয়ার ফলে মাটিতে রেশম-রেখাযুক্ত কাঠের কুচি কুচি পিউপার চেম্বার হয়। এগুলি গাছের কাণ্ড খাওয়ার ফলে বাকলের ঠিক নিচে পিউপাতে পরিনত হয়। তাদের অবস্থানের উপর ভিত্তি করে, পিউপা জুনের শেষের দিকে বা জুলাইয়ের প্রথম দিকে প্রাপ্তবয়স্ক পতঙ্গ হিসাবে পরিনত হওয়ার আগে মাটি বা ছালের পৃষ্ঠের দিকে চলে আসে।
পথচারী

পথচারী হলেন এমন ব্যক্তি যাঁরা পায়ে হেঁটে বেড়ান, হাঁটছেন বা দৌড়াচ্ছেন । আধুনিক যুগে এই শব্দটি সাধারণত কাউকে রাস্তা বা ফুটপাতে হাঁটতে বোঝায় তবে ঐতিহাসিকভাবে এটি ছিল না।
পথচারী শব্দটি এসেছে 'পেড' ("ped)-" মানে 'পা' এবং ইয়ান "(ian)" - মানে 'স্বভাবগত' শব্দ দু'টি থেকে। এই শব্দটি লাতিন শব্দ "প্যাডিস্টার (pedester)" মানে 'পায়ে যাচ্ছি' থেকে উদ্ভূত এবং ১৮ শতকের প্রথমদিকে ইংরেজি ভাষায় শব্দটি ব্যবহৃত হয়েছিল। এটি আজও ব্যবহার করা যেতে পারে, বিশেষণ হিসাবে সরল বা নিস্তেজ অর্থে। তবে, এই নিবন্ধে এটির বিশেষ্য রূপ এবং যারা পদচারনা করে তাদেরকে বোঝানো হয়েছে।
ক্যালিফোর্নিয়ায় পথচারীর সংজ্ঞা আরো বিস্তৃত করা হয়েছে, যে কোনও ব্যক্তি চালিত যানবাহনে যা বাইসাইকেল নয় অথবা সেইসাথে শারীরিক অক্ষমতার কারণে স্ব-চালিত হুইলচেয়ার পরিচালনা করে এমন লোকও পথচারী হিসাবে অন্তর্ভুক্ত। কিছু সম্প্রদায়ের মধ্যে যারা ছোট চাকা যেমন রোলার স্কেট, স্কেটবোর্ড এবং স্কুটার পাশাপাশি হুইলচেয়ার ব্যবহারকারীরাও পথচারী হিসাবে অন্তর্ভুক্ত রয়েছে।
হাঁটা সবসময়ই মানুষের চলনশক্তির প্রাথমিক মাধ্যম হয়ে দাঁড়িয়েছে। প্রায় ৬০,০০০ বছর আগে আফ্রিকা থেকে প্রথম মানুষ স্থানান্তরিত হয়েছিল। তারা অস্ট্রেলিয়া পৌঁছানোর জন্য ভারতের উপকূল ধরে হেঁটেছিল। তারা এশিয়া পেরিয়ে আমেরিকা এবং মধ্য এশিয়া থেকে ইউরোপে পৌঁছেছিল।
নিয়মিত হাঁটা মানুষের স্বাস্থ্য এবং প্রাকৃতিক পরিবেশ উভয়ের জন্যই গুরুত্বপূর্ণ। ঘন ঘন ব্যায়াম যেমন হাঁটা স্থুলতা এবং এ সম্পর্কিত সমস্যার সম্ভাবনা হ্রাস করে। বিপরীতে, সংক্ষিপ্ত ভ্রমণের জন্য গাড়ি ব্যবহার করা স্থূলতা এবং যানবাহনের নির্গমন উভয়ের দ্বারা জলবায়ু পরিবর্তনের ক্ষেত্রে অবদান রাখে: অভ্যন্তরীণ দহন ইঞ্জিনগুলি তাদের প্রথম মিনিটের অপারেশনের সময় আরও অদক্ষ এবং অত্যন্ত দূষণকারী হয় (ইঞ্জিন কোল্ড স্টার্ট)। গণপরিবহন সাধারণত হাঁটতে উৎসাহ দেয়, কারণ এটি বেশিরভাগ ক্ষেত্রেই একজনকে সরাসরি নিজের গন্তব্যে নিয়ে যায় না।
আদা-হলুদ ব্রত

আদা-হলুদ ব্রত বাংলার হিন্দুসমাজের অশাস্ত্রীয় বা মেয়েলি ব্রতগুলির অন্তর্গত একটি ব্রত। গ্রামীণ বাংলার বাঙালি হিন্দুঘরের সধবা মহিলারা চৈত্র মাসের সংক্রান্তিতে এই ব্রত পালন করেন। ব্রতিনী চৈত্র মাসের সংক্রান্তি থেকে সারা বৈশাখ মাস ধরে প্রতিদিন একজন সধবাকে মুষ্টি পরিমাণ ধান সহ আদা, হলুদ প্রদান করেন। এটি চার বছর পরপর পালন করতে হয়। ব্রতের উদ্দেশ্য হল সংসারে চিরতরে অন্নের অভাব দূরীকরণ।
মেয়েলি ব্রত হওয়ার দরুন ব্রতপালনে কোন মন্ত্র বা পুরোহিতের প্রয়োজন হয় না।
আদা হলুদ ব্রত পালনের প্রথম পর্যায়ে ব্রতিনীকে প্রয়োজনীয় উপকরণ অর্থাৎ ধান, ধনে, আদা, হলুদ, সন্দেশ বা এই জাতীয় মিষ্টান্ন ও কয়েকটি পয়সা সংগ্রহ করতে হয়।
দ্বিতীয় পর্যায়ে, চৈত্র মাসের সংক্রান্তি থেকে সারা বৈশাখ মাস ধরে প্রতিদিন একজন সধবাকে এক মুঠো পরিমাণ ধান, এক মুঠো ধনে, পাঁচটি আদা, পাঁচটি হলুদ, পাঁচটি সন্দেশ বা এই জাতীয় মিষ্টান্ন ও পাঁচটি পয়সা প্রদান করতে হয়।
ব্রতিনীকে একইভাবে দ্বিতীয় বছরে দুইজন সধবাকে, তৃতীয় বছরে তিনজন সধবাকে, চতুর্থ বছরে চারজন সধবাকে দিয়ে ব্রতপালন করতে হয়।
চতুর্থ বছরে ব্রত পালনের পর উদযাপনের সময়ে বৈশাখ মাসের সংক্রান্তিতে চারজন সধবাকে যত্ন সহকারে খাইয়ে লালপেড়ে শাড়ি, কড়, নোয়া, সিঁদুরচুপড়ি, মাথা ঘষা, আলতা ও দক্ষিণা দিতে হয়। এরপর ব্রতিনী প্রথম বছরের মূল সধবা মহিলাটিকে রুপোর সিঁদুরকৌটো, সোনা বাঁধানো নোয়া, পাখা, চিরুনি, আয়না, একটি গামছা ও একটি টাকা দক্ষিণা দেন।
মাঘমণ্ডল ব্রত

মাঘমণ্ডল ব্রত বাংলার হিন্দুসমাজের অশাস্ত্রীয় বা মেয়েলি ব্রতগুলির অন্তর্গত একটি ব্রত। গ্রামীণ বাংলার বাঙালি হিন্দুঘরের কুমারী মেয়েরা মাঘ মাসের পয়লা থেকে সারা মাঘ মাস ধরে একমাসব্যাপী এই ব্রত পালন করে। ব্রতের উদ্দেশ্য হল উপযুক্ত স্বামী ও পুত্র লাভ।
গ্রাম-বাংলার বসতবাড়ির কাছের পুকুর ঘাটে এই ব্রত করা হয়। মেয়েলি ব্রত হওয়ার দরুন ব্রতপালনে কোন মন্ত্র বা পুরোহিতের প্রয়োজন হয় না।
মাঘমণ্ডল ব্রত পালনের প্রথম পর্যায়ে ব্রতিনীকে প্রয়োজনীয় উপকরণ অর্থাৎ আতপচালের পিটুলিগোলা, দূর্বাঘাস ও ফুল সংগ্রহ করতে হয়।
দ্বিতীয় পর্যায়ে ব্রতদিবসে সকালবেলা সূর্যোদয়ের পূর্বে স্নান করে শুদ্ধ বস্ত্র পরে পুকুরঘাটে মাটির উপর পরিষ্কার করে পিটুলি দিয়ে চাঁদ, সূর্য, পৃথিবী, তারা ও ইলগাছের আল্পনা আঁকতে হয়।
তৃতীয় পর্যায়ে পূজার মুহূর্তে আঁকা আল্পনার সামনে সূর্যদেবের উদ্দেশ্যে পূজার মন্ত্র পড়ে দূর্বাগুচ্ছ নিজের মুখে বোলাতে হয়।
কুল-কুলতি ব্রত

কুল-কুলতি ব্রত বাংলার হিন্দুসমাজের অশাস্ত্রীয় বা মেয়েলি ব্রতগুলির অন্তর্গত একটি ব্রত। গ্রামীণ বাংলার বাঙালি হিন্দুঘরের মহিলারা আশ্বিন মাসের সংক্রান্তি থেকে সারা কার্তিক মাস ধরে একমাসব্যাপী এই ব্রত পালন করেন। এটি চার বছর পরপর পালন করতে হয়। ব্রতের উদ্দেশ্য হল মৃত্যুর পর স্বর্গে অধিষ্ঠান কামনা।
গ্রাম-বাংলার বসতবাড়ির তুলসীতলায় এই ব্রত করা হয়। মেয়েলি ব্রত হওয়ার দরুন ব্রতপালনে কোন মন্ত্র বা পুরোহিতের প্রয়োজন হয় না।
কুল-কুলতি ব্রত পালনের প্রথম পর্যায়ে ব্রতিনীকে প্রয়োজনীয় উপকরণ অর্থাৎ প্রদীপ ও কুলপাতা সংগ্রহ করতে হয়।
দ্বিতীয় পর্যায়ে সন্ধ্যাবেলায় বসতবাড়ির তুলসীতলায় কুলপাতা পেতে হাতে করে প্রদীপটি ঘোরাতে ঘোরাতে ছড়া আবৃত্তি করা হয়:
<poem>
"কুল-কুলতি কুলবতী
তুলসীতলায় দিয়ে মাটি
আমার যেন হয় স্বর্গে বাতি।।"
</poem>
এভাবে প্রদীপটি তিনবার ঘুরিয়ে কুলপাতার উপর রেখে নিচের ছড়াটি বলে নমস্কার করা হয়।
<poem>
"হরিপ্রিয়া তুলসীদেবী করি নমস্কার
অন্তিমকালে কোরো মাগো ভবনদী পার।।"
</poem>
গোকল ব্রত

গোকল ব্রত বাংলার হিন্দুসমাজের অশাস্ত্রীয় বা মেয়েলি ব্রতগুলির অন্তর্গত একটি ব্রত। গ্রামীণ বাংলার বাঙালি হিন্দুঘরের কুমারী মেয়েরা চৈত্র মাসের সংক্রান্তি থেকে সারা বৈশাখ মাস ধরে একমাসব্যাপী গাভী পূজার মাধ্যমে এই ব্রত পালন করে। এটি চার বছর পরপর পালন করতে হয়। ব্রতের উদ্দেশ্য হল সাংসারিক সমৃদ্ধি ও স্বর্গবাসের কামনা।
গ্রাম-বাংলার বসতবাড়ির নিকটস্থ গোয়ালঘরে এই ব্রত করা হয়। মেয়েলি ব্রত হওয়ার দরুন ব্রতপালনে কোন মন্ত্র বা পুরোহিতের প্রয়োজন হয় না।
গোকল ব্রত পালনের তিনটি পর্যায় আছে। যথা: আহরণ, ক্রিয়া ও ছড়া।
<poem>
"গোকুল গোকুলের ধনী
ব্রত করে রাজবানী"
</poem>
এরপর, তিনবার পূজার ছড়া পড়ে গাইটিকে দূর্বাঘাসের সঙ্গে পাকাকলা খেতে দিতে হয়—
<poem>
"গোকল গোকুলে বাস
গরুর মুখে দিয়ে ঘাস
আবার যেন হয় স্বর্গে বাস"
</poem>
এভাবে ব্রত পালনের পর গাভীটিকে পাখা দিয়ে বাতাস করে বলতে হয় —
<poem>
"তোমারে পূজিয়া গাভী বাতাস করি পাখা
আমার হাতে থাকে যেন সুবর্ণের শাঁখা।"
</poem>
সবশেষে গাইটিকে ভক্তিসহকারে প্রণাম করতে হয়।
শামশুদ্দিন আহমদ চৌধুরী

ডা. শামশুদ্দিন আহমদ চৌধুরী বাংলাদেশের একজন চিকিৎসক, রাজনীতিবিদ সাবেক সাংসদ। তিনি ১৯৭৩ সালের প্রথম জাতীয় সংসদ নির্বাচনে বাংলাদেশ আওয়ামী লীগের প্রার্থী হয়ে সাবেক চট্টগ্রাম-১৬, চকরিয়া-কুতুবদিয়া (বর্তমান কক্সবাজার-১, চকরিয়া-পেকুয়া) আসন থেকে নির্বাচিত সংসদ সদস্য।
ডা. শামশুদ্দিন আহমদ চৌধুরী ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কক্সবাজারের চকরিয়া উপজেলার ডুলাহাজারা ইউনিয়নে জন্মগ্রহণ করেন।
ডা. শামশুদ্দিন আহমদ চৌধুরী একজন চিকিৎসক ও বাংলাদেশ আওয়ামী লীগের রাজনীতিবিদ ও বঙ্গবন্ধুর সহচর। তিনি ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। ১৯৭৩ সালের প্রথম জাতীয় সংসদ নির্বাচনে বাংলাদেশ আওয়ামী লীগের প্রার্থী হয়ে সাবেক চট্টগ্রাম-১৬, চকরিয়া-কুতুবদিয়া (বর্তমান কক্সবাজার-১, চকরিয়া-পেকুয়া) আসন থেকে তিনি সংসদ সদস্য নির্বাচিত হন।
সাতগাঁও ইউনিয়ন

সাতগাঁও ইউনিয়ন বাংলাদেশের মৌলভীবাজার জেলার শ্রীমঙ্গল উপজেলার একটি ইউনিয়ন।
শিক্ষার হার :  
শিক্ষা প্রতিষ্ঠান
বর্তমান চেয়ারম্যান-
দেবাশিষ দেব রাখু
চেয়ারম্যানগণের তালিকা
আহিরন রেলওয়ে স্টেশন

অহিরান রোড রেলওয়ে স্টেশন পূর্ব রেলওয়ে জোনের মালদা রেল বিভাগের বারহরওয়া-আজিমগঞ্জ-কাটোয়া লুপ লাইনের একটি রেলস্টেশন। এটি ভারতের পশ্চিমবঙ্গ রাজ্যের মুর্শিদাবাদ জেলার অহিরান স্টেশন রোডে অবস্থিত।
অহিরান রেলওয়ে স্টেশন মুর্শিদাবাদ জেলার অহিরানে অবস্থিত। এর ভৌগোলিক ২৪°১৬′২৪″ উত্তর ৮৮°১৩′৩৬″ পূর্ব। এই স্টেশন থেকে পরবর্তী স্টেশন হল - সুজনীপাড়া রেলওয়ে স্টেশন এবং পূর্ববর্তী স্টেশন হল জঙ্গীপুর রোড রেলওয়ে স্টেশন
১৯১৩ সালে, হুগলি-কাটোয়া রেলপথটি ব্যান্ডেল থেকে কাটোয়া পর্যন্ত ১,৬৭৬ মিলিমিটার (৫ ফুট ৬ ইঞ্চি) প্রশস্ত ব্রডগেজ লাইন দ্বারা নির্মাণ করা হয় এবং বারহারওয়া-আজিমগঞ্জ-কাটোয়া রেলপথটি ১,৬৭৬ মিলিমিটার (৫ ফুট ৬ ইঞ্চি) প্রশস্ত ব্রডগেজ বারহারওয়া-আজিমগঞ্জ-কাটোয়া লুপ লাইন দ্বারা নির্মাণ করা হয়। ১৯৭১ সালে ফারাক্কা ব্যারাজ নির্মাণ ও রেল সেতু খোলার সাথে সাথে এই লাইনটি দ্বারা রেল যোগাযোগের চিত্রটি পুরোপুরি পরিবর্তিত হয়। কয়েকটি যাত্রী ও এক্সপ্রেস ট্রেন সহ মোট ১৬ টি ট্রেন অহিরান রোড রেলস্টেশনে থামে। অহিরান রোড এবং হাওড়া রেলওয়ে স্টেশনের মধ্যে দূরত্ব প্রায় ২৫৫ কিমি। 
স্টেশনটির পরিকাঠাম ভূমিগত। এই স্টেশনে ১ টি প্ল্যাটফর্ম রয়েছে। অহিরান রেলওয়ে স্টেশনে ২ টি রেললাইন বা রেলট্র্যাক রয়েছে। স্টেশনে স্টেশন পরিচালনার জন্য ভবন ও স্টেশন মাষ্টারে ভবন ১ নং প্ল্যাটফর্মের সঙ্গেই অবস্থিত। যাত্রীদের রেল ভ্রমণের জন্য টিকিট স্টেশনের টিকিট ঘর থেকে প্রদান করা হয়। স্টেশনে যাত্রী সুবিধার জন্য বসার আসন, প্ল্যাটফর্ম ছাউনি, পানীয় জল এর ব্যবস্থা রয়েছে। স্টেশনে গাড়ি রাখার ব্যবস্থা রয়েছে।
অহিরান রেলওয়ে স্টেশন ব্যাগ বা যাত্রীদের দ্বারা বহন করা জিনিসপত্রের পরীক্ষায় ব্যবস্থা নেই। 
অহিরান রেলওয়ে স্টেশনের রেলপথে বৈদ্যুতীকরণের কাজ চলছে।
এই স্টেশনটি স্টেশনের পার্শ্ববর্তী এলাকায় রেল পরিষেবা প্রদান করে থাকে। এই স্টেশনের দ্বারা মালদা ও হাওড়াগামী ট্রেন চলাচল করে। প্রতিদিন এই স্টেশনে ১৬ টি ট্রেন যাত্রী পরিষেবা প্রদান করে থাকে।
অহিরান রেলওয়ে স্টেশনটি ভারতীয় রেলের পূর্ব রেল অঞ্চলের মালদা রেল বিভাগের অন্তর্গত। স্টেশনের কোড বা সংকেতিক নাম হল - এএইচএন। স্টেশন পরিচালনার সমস্ত দায়িত্ব স্টেশনের প্রধান "স্টেশন মাষ্টার" - এর উপর ন্যস্ত। এছাড়া স্টেশনের নিরাপত্তার জন্য অস্থায়ী ভাবে ভ্রাম্যমাণ জিআরপি কর্মী নিযুক্ত রয়েছে এবং স্টেশন চত্বর ও সংলগ্ন এলাকার নিরাপত্তা স্থানীয় পুলিশ প্রশাসন প্রদান করে থাকে।
আনজুমান ট্রাস্ট

আন্‌জুমান-এ রহমানিয়া আহমদিয়া সুন্নিয়া ট্রাস্ট (আনজুমান ট্রাস্ট নামে পরিচিত) বাংলাদেশের একটি ধর্মীয় সংগঠন।
আনজুমান-এ-শুরা-এ-রহমানিয়া মুসলিম মাজহাব ও মিল্লাতের কর্মকাণ্ড পরিচালনার জন্য রেঙ্গুনে (বার্মা) ১৯২৫ সালের ১৫ ফেব্রুয়ারি প্রতিষ্ঠিত হয়েছিল, পরবর্তীকালে এটি ১৯৩৭ সালের ২৯ শে আগস্ট পাকিস্তানের হরিপুরের দারুল উলূম ইসলামিয়া রহমানিয়া মাদ্রাসার পরিচালনা ও তদারকির জন্য চট্টগ্রামে সৈয়দ আহমদ শাহ সিরিকোটি 'র উপস্থিতিতে রেঙ্গুন থেকে ফিরে আসা শিষ্যরা পুনর্গঠন করেন।
১৯৫৪ সালের ২২ শে জানুয়ারী এটির সংস্কার করা হয় এবং চট্টগ্রাম ও দেশের অন্যান্য স্থানে নতুন ধর্মীয় শিক্ষা প্রতিষ্ঠান / মাদ্রাসা প্রতিষ্ঠার জন্য আনজুমান-ই আহমদিয়া সুন্নিয়া নামকরণ করা হয়, চট্টগ্রামের ৩৯, আন্দরকিল্লায় এটার অফিস ছিল।
এরপরে ১৯৫৬ সালের ১৮ ই মার্চ আনজুমান-ই-আহমদিয়া সুন্নিয়াকে আনজুমান-ই-রহমানিয়া আহমদিয়া সুন্নিয়া হিসেবে অরাজনৈতিক, ধর্মীয় ও জনহিতকর সংগঠন হিসাবে পুনর্গঠন করা হয়। আনজুমান-ই-রহমানিয়া আহমদিয়া সুন্নিয়া ট্রাষ্টটি যথাযথভাবে ১৮৬০ সালের সমিতি আইন XXI এর অধীনে নিবন্ধিত ছিল, ১৯৫৮-৫৯ এর যার নিবন্ধকরণ নং 1237 E.P./82।
আনজুমান মানে সমাজ (সোসাইটি), রহমানিয়া হযরত আবদুর রহমান চৌহরভি এর নাম থেকে নেওয়া হয়েছিল, আহমদিয়া হযরত সৈয়দ আহমদ শাহ এর নাম থেকে নেওয়া হয়েছিল, আর সুন্নিয়াকে সুন্নিয়াতের একাত্মতার জন্য নেওয়া হয়েছিল এবং ট্রাস্ট কল্যাণের প্রতীক।
গাউসিয়া কমিটি বাংলাদেশ নামে আনজুমান ট্রাস্টের একটি সহযোগী সংগঠন রয়েছে।
এই সংগঠনটির রেজিস্ট্রার্ড অফিস চট্টগ্রামের পশ্চিম ষোলশহরের জামেয়া আহমদিয়া সুন্নিয়া ভবনে এবং চট্টগ্রামের দেওয়ান বাজারে ৩২১, দিদার মার্কেটে প্রধান কার্যালয় অবস্থিত।
আনজুমান ট্রাস্টের অধীনে প্রায় শতাধিক ইসলামি শিক্ষা প্রতিষ্ঠান পরিচালিত হয়। এছাড়াও বিভিন্ন জনহিতকর কার্যক্রমে এই সংগঠন জড়িত।
আনজুমান ট্রাস্ট পরিচালিত মাদ্রাসার আংশিক তালিকা:
এছাড়াও বিভিন্ন খানকা পরিচালিত হয়।
এই সংগঠনের ব্যবস্থাপনায় ইসলামের নবী মুহাম্মাদ (সাল্লাল্লাহু আলাইহি ওয়াসাল্লাম)'র শুভাগমনকে উপলক্ষ করে প্রতিবছর ঢাকায় ৯ রবিউল আউয়াল ও চট্টগ্রামে ১২ রবিউল আউয়াল বাংলাদেশের সর্ববৃহৎ জুলুস (শোভাযাত্রা) অনুষ্ঠিত হয়। এতে লক্ষ লক্ষ মানুষের সমাগম ঘটে।
আনজুমান ট্রাস্ট কর্তৃক বেশ কিছু ইসলামি গ্রন্থ প্রকাশিত হয়েছে। তার আংশিক তালিকা:
আনজুমান ট্রাস্টের একটি নিজস্ব গবেষণা কেন্দ্র রয়েছে যার নাম আনজুমান রিসার্চ সেন্টার। এটি ২০১৫ সালে প্রতিষ্ঠিত হয়। যার উদ্দেশ্য ইসলামি বিষয় নিয়ে গবেষণা করা।
ধুলিয়ান গঙ্গা রেলওয়ে স্টেশন

ধুলিয়ান গঙ্গা রেলওয়ে স্টেশন পূর্ব রেলওয়ে জোনের মালদা রেল বিভাগের বারহরওয়া-আজিমগঞ্জ-কাটোয়া লুপ লাইনের একটি রেলস্টেশন। এটি ভারতের পশ্চিমবঙ্গ রাজ্যের মুর্শিদাবাদ জেলার ধুলিয়ান গঙ্গা স্টেশন রোডে অবস্থিত।
ধুলিয়ান গঙ্গা রেলওয়ে স্টেশন মুর্শিদাবাদ জেলার অহিরানে অবস্থিত। এর ভৌগোলিক অবস্থান ২৪°২৪′০৭″ উত্তর ৮৭°৩৩′৪১″ পূর্ব। এই স্টেশন থেকে পরবর্তী স্টেশন হল - সাঁকোপাড়া রেলওয়ে স্টেশন এবং পূর্ববর্তী স্টেশন হল হাউসনগর রেলওয়ে স্টেশন
১৯১৩ সালে, হুগলি-কাটোয়া রেলপথটি ব্যান্ডেল থেকে কাটোয়া পর্যন্ত ১,৬৭৬ মিলিমিটার (৫ ফুট ৬ ইঞ্চি) প্রশস্ত ব্রডগেজ লাইন দ্বারা নির্মাণ করা হয় এবং বারহারওয়া-আজিমগঞ্জ-কাটোয়া রেলপথটি ১,৬৭৬ মিলিমিটার (৫ ফুট ৬ ইঞ্চি) প্রশস্ত ব্রডগেজ বারহারওয়া-আজিমগঞ্জ-কাটোয়া লুপ লাইন দ্বারা নির্মাণ করা হয়। ১৯৭১ সালে ফারাক্কা ব্যারাজ নির্মাণ ও রেল সেতু খোলার সাথে সাথে এই লাইনটি দ্বারা রেল যোগাযোগের চিত্রটি পুরোপুরি পরিবর্তিত হয়। কয়েকটি যাত্রী ও এক্সপ্রেস ট্রেন সহ মোট ২৪ টি ট্রেন ধুলিয়ান গঙ্গা রেলস্টেশনে থামে। ধুলিয়ান গঙ্গা এবং নিউ ফারাক্কা রেলওয়ে স্টেশনের মধ্যে দূরত্ব প্রায় ১৫ কিমি।
স্টেশনটির পরিকাঠাম ভূমিগত। এই স্টেশনে ১ টি প্ল্যাটফর্ম রয়েছে। ধুলিয়ান গঙ্গা রেলওয়ে স্টেশনে ২ টি রেললাইন বা রেলট্র্যাক রয়েছে। স্টেশনে স্টেশন পরিচালনার জন্য ভবন ও স্টেশন মাষ্টারে ভবন ১ নং প্ল্যাটফর্মের সঙ্গেই অবস্থিত। যাত্রীদের রেল ভ্রমণের জন্য টিকিট স্টেশনের টিকিট ঘর থেকে প্রদান করা হয়। স্টেশনে যাত্রী সুবিধার জন্য বসার আসন, প্ল্যাটফর্ম ছাউনি, পানীয় জল এর ব্যবস্থা রয়েছে। স্টেশনে গাড়ি রাখার ব্যবস্থা রয়েছে।
ধুলিয়ান গঙ্গা রেলওয়ে স্টেশন ব্যাগ বা যাত্রীদের দ্বারা বহন করা জিনিসপত্রের পরীক্ষায় ব্যবস্থা নেই। 
ধুলিয়ান গঙ্গা রেলওয়ে স্টেশনের রেলপথে বৈদ্যুতীকরণের কাজ চলছে।
এই স্টেশনটি স্টেশনের পার্শ্ববর্তী এলাকায় রেল পরিষেবা প্রদান করে থাকে। এই স্টেশনের দ্বারা মালদা ও হাওড়াগামী ট্রেন চলাচল করে। প্রতিদিন এই স্টেশনে ১৬ টি ট্রেন যাত্রী পরিষেবা প্রদান করে থাকে।
ধুলিয়ান গঙ্গা রেলওয়ে স্টেশনটি ভারতীয় রেলের পূর্ব রেল অঞ্চলের মালদা রেল বিভাগের অন্তর্গত। স্টেশনের কোড বা সংকেতিক নাম হল - এএইচএন। স্টেশন পরিচালনার সমস্ত দায়িত্ব স্টেশনের প্রধান "স্টেশন মাষ্টার" - এর উপর ন্যস্ত। এছাড়া স্টেশনের নিরাপত্তার জন্য অস্থায়ী ভাবে ভ্রাম্যমাণ জিআরপি কর্মী নিযুক্ত রয়েছে এবং স্টেশন চত্বর ও সংলগ্ন এলাকার নিরাপত্তা স্থানীয় পুলিশ প্রশাসন প্রদান করে থাকে।
হাতরস জেলা

উত্তরপ্রদেশের আলিগড়, মথুরার, এবং আগ্রা জেলার অংশবিশেষ একত্রিত করে ৩ মে ১৯৯৭ সালে হাতরস জেলা প্রতিষ্ঠিত হয়। এর পরেই হাতরস জেলা নামকরণ করা হয়।
হাতরস জেলা চারটি তহশিল নিয়ে গঠিত, যথা: হাতরস, সদাবাদ, সিকান্দ্র রাও এবং সাসনি; যা আরও সাত ব্লকে বিভক্ত: সাসনি, মুরসান, সদাবাদ, সাহপাউ, হাসানপুর বারু, সিকান্দ্র রাও এবং হাসাইয়ান।
এই জেলায় তিনটি বিধানসভা কেন্দ্র রয়েছে: হাতরস, সদাবাদ এবং সিকান্দ্র রাও । এগুলি সবই হাতরস লোকসভা কেন্দ্রের অংশ।
 ভারতের জনগণনা ২০১১ অনুসারে হাতরস জেলার মোট জনসংখ্যা ১,৫৬৪,৭০৮ জন, যা গ্যাবোনের মোট জনসংখ্যার সমান। এটি ভারতের ৬৪০টি জেলার মধ্যে ৩১৯তম জনবহুল জেলা। হাতরস জেলার মোট আয়তন ১৮৪০ বর্গকিলোমিটার বা ৭১০ বর্গ মাইল এবং এ জেলার জনসংখ্যার ঘনত্ব প্রতি বর্গকিলোমিটারে ৮৫০ জন বা প্রতি বর্গ মাইলে ২,২০০ জন লোক বসবাস করে। ২০০১ থেকে ২০১১ এর দশকে এই জেলার জনসংখ্যা বৃদ্ধির হার ছিল ১৭.১২%। হাতরস জেলার লিঙ্গ অনুপাত প্রতি ১০০০ পুরুষের বিপরীতে ৮৭১ জন মহিলা রয়েছে এবং এর সাক্ষরতার হার ৬০.২%। এই জেলায় হিন্দুধর্ম (৮৯.৩০%) এবং ইসলাম (১০.১৯%) প্রধান ধর্ম হিসেবে অনুসরণ করা হয়।
ভারতের ২০১১ সালের জনগণনার সময়ে হাতরস জেলার জনসংখ্যার ৯৮.৭২% হিন্দি এবং ১.২৪% উর্দু ভাষাকে তাদের প্রথম ভাষা বলে উল্লেখ্য করেছিল।
হাতরস জেলা ভারতের অন্যান্য বড় শহরগুলোর সাথে রেল ও বাসের মাধ্যমে সংযুক্ত। এ জেলায় চারটি রেলওয়ে স্টেশন রয়েছে, যথা: হাতরস জংশন রেলওয়ে স্টেশন, হাতরস রোড রেলওয়ে স্টেশন, হাতরস সিটি রেলওয়ে স্টেশন এবং হাতরস কিলা রেল স্টেশন।
হস্তীবিদ্যার্ণব

হস্তীবিদ্যার্ণব, সুকুমার বরকাইথের রচনা করা একটি হাতিবিষয়ক পুথি। এর মূল সংস্কৃত গজেন্দ্র চিন্তামণি। আহোম স্বর্গদেউ শিব সিংহ (১৭১৩-১৭৪৫) এবং বড়রাজা ফুলেশ্বরী কুঁবরীর রাজ অনুগ্রহে হস্তীবিদ্যার্ণব রচনা করা হয়েছিল। এখানে হাতির ব্যবস্থাপনা, রক্ষণাবেক্ষণ এবং চিকিৎসার বিষয়ে বিস্তৃত সচিত্র বর্ণনা আছে। এর চিত্রসমূহের জন্য হস্তীবিদ্যার্ণব বিশেষভাবে পরিচিত।
হস্তীবিদ্যার্ণব গভীরভাবে অধ্যয়ন, পর্যবেক্ষণ এবং পারম্পরিকসমূহের সহায়তায় রচনা করা হয়েছিল। হাতি রাজার জন্য অত্যন্ত গুরুত্বপূর্ণ জীব ছিল। যুদ্ধ-বিগ্রহ বাদেও ক্ষমতার প্রতীক হিসাবে হাতির মহত্ব ছিল। পশু চিকিৎসাবিষয়ক এটি অমূল্য গ্রন্থ।
১৭৩৪ সালে সুকুমার বরকাইথের অনুবাদ করা ‘হস্তীবিদ্যার্ণব-সারসংগ্রহ’ পুথিটি পরে প্রায় অবিকৃতরূপে পাওয়া গেছে। তাতে থাকা ব্যাখ্যামূলক চিত্রসমূহ অতি যত্নসহকারে অঙ্কন করা হয়েছিল। এই বই অসম প্রকাশন পরিষদ একইরূপে প্রকাশ করেছে।
আহোম স্বর্গদেউ শিব সিংহ এবং রাণী ফুলেশ্বরী কুঁবরীর অনুরোধে সুকুমার বরকাইথ হস্তীবিদ্যার্ণব রচনা করেছিল। রাজ-অনুগ্রহে রচনা করার জন্য এর বিষয়বস্তু মূলতঃ রাজ্যের স্থিতির দৃষ্টিভঙ্গিতে লেখা হয়েছিল। রাজ্যের জন্য কোন হাতি উপযুক্ত, কেমনভাবে হাতিকে সম্ভ্রান্ত লোকের জন্য এবং যুদ্ধ বিগ্রহের জন্য প্রশিক্ষিত করা যায় ইত্যাদি এর মূল বিষয়। এর সঙ্গে হাতির সাথে ব্যবহৃত রশি, হাতিতে উঠতে নির্দেশনা, অঙ্কুশের বিষয়ে, হাতির রক্ষণাবেক্ষণ, চিকিৎসা এবং ব্যবস্থাপনার বিষয়ে এখানে চর্চা করা হয়েছে। 
হস্তীবিদ্যার্ণবে হাতির বিভিন্ন চরিত্রসমূহের বিষয়ে প্রণালীবদ্ধভাবে আলোচনা করা হয়েছে। রাজার জন্য হাতির বিষয়ে জ্ঞান থাকা অনিবার্য ছিল। কেবল জ্ঞানী রাজা হাতির বিশেষ জাত চিনতে পারে বলে এখানে উল্লেখ করা হয়েছে।
হস্তীবিদ্যার্ণবকে অন্যতম পুরানো অসমীয়া বিজ্ঞানবিষয়ক গ্রন্থ হিসাবেও অভিহিত করা হয়।
হস্তীবিদ্যার্ণবের অলংকরণের জন্য রাজা রাজস্থান থেকে দুজন চিত্রশিল্পী যথাক্রমে "দিলবর" এবং "দোছাই"কে এনেছিলেন। তাঁরা খুব সম্ভবত আসামের প্রাকৃতিক পরিবেশের দৃশ্যর সাথে পরিচিত ছিলেন না। ছবিসমূহের জন্য বিখ্যাত হলেও এখানে আসামের দৃশ্যসমূহ উচ্চ পর্যায়ের নয়। মোগল শৈলীর সাথে স্থানীয় অসমীয়া শৈলীর চিত্রের এখানে সংমিশ্রণ দেখা যায়। অগরু গাছ থেকে তৈয়ার করা সাঁচিপাতায় হস্তীবিদ্যার্ণব লেখা হয়েছিল। হস্তীবিদ্যার্ণবকে আসামের অন্যতম বেশি অলংকৃত গ্রন্থ হিসাবে বিবেচনা করা হয়।
বর্তমান হস্তীবিদ্যার্ণব পাণ্ডুলিপি আসামের গুয়াহাটিতে অবস্থিত ইতিহাস এবং পুরাতত্ত্ব সঞ্চালকালয়ে সংরক্ষিত অবস্থায় আছে। ১৯শ শতকের আরম্ভে রচনা করা মাজুলীর আউনীআটি সত্রের "হাতি-পুথি" এবং "হস্তীবিদ্যার্ণব" আলাদা আলাদা গ্রন্থ।
এইচ. এল. ডেভিস

হ্যারল্ড লেনোয়ার ডেভিস (; ১৮ অক্টোবর ১৮৯৪ - ৩১ অক্টোবর ১৯৬০), এইচ. এল. ডেভিস নামে অধিক পরিচিত, ছিলেন একজন মার্কিন ঔপনাসিক ও কবি। অরেগনে জন্মগ্রহণকারী ডেভিস ১৯৩২ সালে গুগেনহাইম ফেলোশিপ লাভ করেন। "হানি ইন দ্য হর্ন" উপন্যাসের জন্য ১৯৩৬ সালে কথাসাহিত্যে পুলিৎজার পুরস্কার অর্জন করেন। তিনি পুলিৎজার পুরস্কার বিজয়ী একমাত্র অরেগনের অধিবাসী। পরবর্তী কালে তিনি ক্যালিফোর্নিয়া ও টেক্সাসে বসবাস করেন। উপন্যাসের পাশাপাশি তিনি "দ্য স্যাটারডে ইভনিং পোস্ট"-সহ একাধিক পত্রিকায় ছোটগল্প লিখতেন।
ডেভিস ১৮৯৪ সালের ১৮ই অক্টোবর অরেগন অঙ্গরাজ্যের ডগলাস কাউন্টির ননপারেইলে জন্মগ্রহণ করেন। তিনি শৈশবে রোজবার্গে বসবাস করতেন। তার পিতা শিক্ষক ছিলেন এবং তার শিক্ষকতার পদায়নের জন্য তাদেরকে প্রায়ই বিভিন্ন স্থানে থাকতে হত। তার ১৯০৬ সালে অরেগনের অ্যান্টিলোপে যেতে হয় এবং দুই বছর পর তারা দ্য ড্যালেসে যান, সেখানে তার পিতা অধ্যক্ষ ছিলেন। ১৯১২ সালে ডেভিস দ্য ড্যালেস থেকে উচ্চ মাধ্যমিক পাস করেন। তিনি স্বল্পকালীন বিভিন্ন চাকরি করতেন, তন্মধ্যে ছিল প্যাসিফিক পাওয়ার অ্যান্ড লাইট এবং একটি স্থানীয় ব্যাংকের চাকরি। এছাড়া তিনি রেলরোডের সময়রক্ষক ও মাউন্ট অ্যাডামসের নিকটবর্তী একটি জরিপ দলের সাথে কাজ করেন।
তার প্রথম কবিতা প্রকাশিত হয় ১৯১৯ সালের এপ্রিলে "পোয়েট্রি" পত্রিকায়, এটি সম্পাদনা করেন হ্যারিয়েট মনরো। এগারটি কবিতা সংবলিত বইটি "প্রিমাপারা" নামে প্রকাশিত হয়। এই বছরে তারা এই পত্রিকার লেভিনসন পুরস্কার লাভ করেন, যার অর্থমূল্য ছিল $২০০। ডেভিস কবি কার্ল স্যান্ডবার্গের নিকট থেকে একটি প্রশংসা পত্র লাভ করেন। ১৯২০-এর দশক জুড়ে তিনি এই পত্রিকায় কবিতা প্রকাশ করতে থাকেন এবং কিছু কবিতা এইচ. এল. মেনকেনের "দি আমেরিকান মার্কারি"-তেও বিক্রি করেন। মেনকেন তাকে গদ্য লেখতে অনুপ্রাণিত করেন।
১৯৩২ সালে ডেভিস গুগেনহাইম ফেলোশিপ লাভ করেন। এই সম্মাননার ফলে তিনি মেক্সিকোর জালিস্কোতে যাওয়ার সুযোগ পান এবং সেখানে দুই বছর অবস্থান করেন ও লেখনীতে মনোযোগ দেন। সেখানে তিনি তার উপন্যাস "হানি ইন দ্য হর্ন" লেখা শেষ করেন। উপন্যাসটি একজন দক্ষিণ অরেগনের অগ্রদূতের জীবন নিয়ে রচিত, যা বিংশ শতাব্দীর প্রথমার্ধ্বের পটভূমির গল্প। উপন্যাসটি ১৯৩৫ সালে শ্রেষ্ঠ প্রথম উপন্যাস হিসেবে হারপার পুরস্কার অর্জন করেন, যার অর্থমূল্য ছিল নগদ $৭,৫০০। রবার্ট পেন ওয়ারেন-সহ অনেক লেখক বইটির প্রশংসা করেন, কিন্তু "নিউ ইয়র্কার"-এর সমালোচক ক্লিফটন ফ্যাডিম্যান বইটি পছন্দ করেননি। পরের বসন্তে বইটি পুলিৎজার পুরস্কার লাভ করে, এবং এটি অরেগনে জন্মগ্রহণকারী লেখকের পুলিৎজার পুরস্কার বিজয়ী একমাত্র বই। ডেভিস এই পুরস্কার গ্রহণ করতে নিউ ইয়র্ক যাননি, তিনি জানান যে তিনি নিজেকে সকলের সামনে প্রকাশ করতে চান না।
সহারনপুর জেলা

সহারনপুর জেলা হল ভারতের উত্তর প্রদেশ রাজ্যের, উত্তরতম জেলা। হরিয়ানা, হিমাচল প্রদেশ এবং উত্তরাখণ্ড এই তিনটি রাজ্যের সীমান্তে অবস্থিত, এবং শিবালিক পাহাড়ের পাদদেশে, এটি দোয়াব অঞ্চলের উত্তর অংশে অবস্থিত। এটি মূলত একটি কৃষিক্ষেত্র।
জেলা সদর শহর হল সহারনপুর শহর এবং এটি সহারনপুর বিভাগের অন্তর্গত। অন্যান্য প্রধান শহরগুলি হল বেহাত, দেওবন্দ, গাঙ্গো এবং রামপুর মণিহরন।
শামসুদ্দীন ইলতুৎমিশের রাজত্বকালে (১২১১–৩৬), অঞ্চলটি দিল্লির সুলতানি সাম্রাজ্যের একটি অংশে পরিণত হয়েছিল। তখন বেশিরভাগ অঞ্চল বন এবং জলাভূমিতে আবৃত ছিল, যার মধ্য দিয়ে পাওনধোই, ধামোলা এবং গন্ডা নালা নদী প্রবাহিত হত। জলবায়ু আর্দ্র ছিল এবং প্রায়ই ম্যালেরিয়া দেখা দিত। দিল্লির সুলতান মুহাম্মদ বিন তুঘলক (১৩২৫-১৩৫১), ১৩৪০ সালে শিবালিক রাজাদের বিদ্রোহ দমন করতে উত্তরের "দোয়াব" অঞ্চলে একটি অভিযান চালিয়েছিলেন, স্থানীয় ঐতিহ্য অনুসারে, তিনি পাওনধোই নদীর তীরে একজন সুফি সাধুর উপস্থিতি সম্পর্কে জানতে পেরেছিলেন। সাধুকে দেখার পরে, তিনি আদেশ দিয়েছিলেন যে তার পর থেকে ওই অঞ্চলটি সুফি সাধু "শাহ হারুন চিশতী" এর নামে "শাহ-হারুনপুর" নামে পরিচিত হবে। এই সাধকের সাধারণ তবে সু-সংরক্ষিত সমাধিটি সহারনপুর শহরের প্রাচীনতম অংশে মালি গেট/বাজার দিনানাথ এবং হালওয়াই হাট্টার মধ্যে অবস্থিত। ১৪শ শতকের শেষে, সুলতানি শক্তি হ্রাস পেয়েছিল এবং মধ্য এশিয়ার সম্রাট তৈমুর (১৩৩৬-১৪০৫) এই অঞ্চল আক্রমণ করেছিলেন। ১৩৯৯ সালে দিল্লি দখল করার জন্য তৈমুর সহারনপুর অঞ্চল দিয়ে যাত্রা করেছিলেন এবং এই অঞ্চলের মানুষ তাঁর সেনাবাহিনীকে লড়াই করে পরাস্ত করতে পারেনি। দুর্বল সুলতানি সাম্রাজ্যকে পরবর্তীকালে মধ্য এশীয় মুঘল রাজা বাবর (১৪৩৮-১৫৩১) পরাস্ত করেন।
ষোড়শ শতাব্দীতে, ফারগানা উপত্যকা (এখন উজবেকিস্তান) থেকে তৈমুর এবং চেঙ্গিস খানের তিমুরিদ বংশধর বাবর, খাইবার পাস দিয়ে ঢুকে আক্রমণ করেছিলেন এবং মুঘল সাম্রাজ্য প্রতিষ্ঠা করেছিলেন। তাঁর সাম্রাজ্য আধুনিক কালের আফগানিস্তান, পাকিস্তান এবং বাংলাদেশ সহ ভারতে বিস্তৃত ছিল। মুঘলদের উদ্ভব মধ্য এশীয়ার পারস্যীয় তুর্কী (উল্লেখযোগ্য মঙ্গোল মিশ্রণ সহ) থেকে।
মুঘল আমলে, আকবরের (১৫৪২-১৬০৫) সময়, সহারনপুর দিল্লি প্রদেশের অধীনে প্রশাসনিক দপ্তরে পরিণত হয়। আকবর, সহারনপুরের " জগির " মুঘলের কোষাধ্যক্ষ সামন্ত সাহ রণবীর সিংকে দান করেছিলেন। তিনি ছিলেন একজন হিন্দু রোহিলা, যিনি সেনাবাহিনীর সেনানিবাসের জায়গায় বর্তমান শহরের ভিত্তি স্থাপন করেছিলেন। তখনকার দিনে নিকটতম বসতিগুলি ছিল শেখরপুরা এবং মালিপুরে। সহারনপুর ছিল একটি প্রাচীরযুক্ত শহর, যার চারটি দ্বার ছিল: সরাই দ্বার, মালি দ্বার, বুড়িয়া দ্বার এবং লক্ষী দ্বার। শহরটি নকসা বাজার, শাহ বেহলোল, রানী বাজার এবং লক্ষী দ্বার নামে আশেপাশে বিভক্ত ছিল। সাহ রণবীর সিংহের পুরানো দুর্গের ধ্বংসাবশেষ এখনও সহারনপুরের চৌধুরিয়ান অঞ্চলে দেখা যায়, সুপরিচিত 'বড়া-ইমাম-বাড়া' থেকে খুব দূরে নয়। তিনি মহল্লা/টোলি চৌধুরিয়ানে একটি বৃহ্ৎ জৈন মন্দিরও নির্মাণ করেছিলেন, এটি এখন 'দিগম্বর-জৈন পুঞ্চায়তি মন্দির' নামে পরিচিত।
জনার্দন নবলে

জনার্দন জ্ঞানোবা নবলে (; ; জন্ম: ৭ ডিসেম্বর, ১৯০২ - মৃত্যু: ৭ সেপ্টেম্বর, ১৯৭৯) তৎকালীন ব্রিটিশ ভারতের মহারাষ্ট্রের ফুলগাঁও এলাকায় জন্মগ্রহণকারী ভারতীয় আন্তর্জাতিক ক্রিকেটার ছিলেন। ভারত ক্রিকেট দলের অন্যতম সদস্য ছিলেন তিনি। ১৯৩২ থেকে ১৯৩৩ সময়কালে সংক্ষিপ্ত সময়ের জন্যে ভারত দলের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ভারতীয় ক্রিকেটে মধ্য ভারত, গোয়ালিয়র, হিন্দু, হোলকার ও রাজপুতানা দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, নিচেরসারিতে ডানহাতে কার্যকরী ব্যাটিংশৈলী প্রদর্শন করতেন জনার্দন নবলে।
১৯১৮-১৯ মৌসুম থেকে ১৯৪৩-৪৪ মৌসুম পর্যন্ত জনার্দন নবলে’র প্রথম-শ্রেণীর খেলোয়াড়ী জীবন চলমান ছিল। ১৬ বছর বয়সে হিন্দু দলের পক্ষে প্রথম খেলতে নামেন। একাধারে ১৬ বছর হিন্দু দলে খেলেন। অনেক বছর বোম্বে চতুর্দলীয় ও বোম্বে পঞ্চদলীয় প্রতিযোগিতায় হিন্দু দলের পক্ষে উইকেট-রক্ষক হিসেবে খেলতেন।
১৯২৬-২৭ মৌসুমে আর্থার জিলিগানের নেতৃত্বাধীন এমসিসি দলের বিপক্ষে খেলেন। এর নয় বছর পর জ্যাক রাইডারের নেতৃত্বাধীন অস্ট্রেলিয়ার বিপক্ষে অনানুষ্ঠানিক খেলায় মুখোমুখি হন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন জনার্দন নবলে। ২৫ জুন, ১৯৩২ তারিখে লর্ডসে স্বাগতিক ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এরপর, ১৫ ডিসেম্বর, ১৯৩৩ তারিখে মুম্বইয়ে একই দলের বিপক্ষে সর্বশেষ টেস্টে অংশ নেন তিনি।
১৯৩২ সালে ভারত দলের সাথে ইংল্যান্ড গমন করেন। জনার্দন নবলে ভারতের ঐতিহাসিক উদ্বোধনী টেস্টের প্রথম ইনিংসে প্রথম বলের মোকাবেলা করেছিলেন। লর্ডসে সিরিজের একমাত্র টেস্টের উভয় ইনিংসেই ব্যাটিং উদ্বোধন করেছিলেন তিনি। এছাড়াও উইকেট রক্ষণের দায়িত্বে নিয়োজিত ছিলেন তিনি।
ইংল্যান্ড সফরে অনবদ্য ক্রীড়াশৈলী প্রদর্শন করেছিলেন তিনি। ঐ সফরে তিনি একচল্লিশটি ডিসমিসালের সাথে স্বীয় নামকে জড়িয়ে রেখেছেন। তন্মধ্যে লর্ডসে টেস্টে ডগলাস জারদিনের ক্যাচ গ্লাভসবন্দী করেছিলেন তিনি। উভয়ক্ষেত্রেই বিল বোস তার বিপক্ষে বোলিংয়ের সাথে যুক্ত ছিলেন।
এরপর ১৯৩৩-৩৪ মৌসুমে বোম্বেতে অপর টেস্টটি খেলেন। এ সময়ে তার বয়স ছিল ৩১। নতুনদের অগ্রাধিকার দেয়ায় তাকে দল থেকে বাদ দেয়া হয়।
ক্রিকেট খেলা থেকে অবসর গ্রহণের পর চিনিকলে নিরাপত্তা রক্ষী হিসেবে কাজ করতেন। এ সময়ে তিনি পুনের দুই কক্ষবিশিষ্ট ফ্ল্যাটে বসবাস করতেন। পুনের ভবে স্কুলের সাবেক ছাত্র ছিলেন। ৭ সেপ্টেম্বর, ১৯৭৯ তারিখে ৭৬ বছর বয়সে পুনা এলাকায় জনার্দন নবলে’র দেহাবসান ঘটে।
ভারতীয় ক্রিকেটের ইতিহাসের শুরুরদিকের টেস্ট ক্রিকেটার ছিলেন। ভারতের প্রথম টেস্ট উইকেট-রক্ষকের মর্যাদাপ্রাপ্ত হয়েছেন জনার্দন নবলে। ছোটখাটো গড়নের অধিকারী ছিলেন তিনি। উইজডেনের ভাষ্যমতে তিনি অত্যন্ত উঁচুমানের উইকেট-রক্ষক ছিলেন। অত্যন্ত ক্ষিপ্রতার সাথে বলকে গ্লাভসবন্দী করতে নিজেকে যথাসম্ভব মেলে ধরতেন।
পরিচ্ছন্ন ক্রিকেট ও ক্ষীপ্রগতিময়তার কারণে নেভিল কারদাসের উচ্ছ্বসিত প্রশংসা কুড়ান। ক্রিস্টোফার মার্টিন-জেনকিন্সের ‘হুজ হু অব টেস্ট ক্রিকেটার্সে’ উল্লেখ রয়েছে যে, জ্যাক হবস জনার্দন নবলেকে জর্জ ডাকওয়ার্থ ও বার্ট ওল্ডফিল্ডের সমকাতারে ফেলেছেন।
রিজাল শাস্ত্র

আসমাউর রিজাল বা ইলমুর রিজাল বা রিজাল শাস্ত্র (), যা ইংরেজিতে Biographical evaluation বা "জীবনী/জীবনবৃত্তান্ত মূল্যায়ন/মান যাচাইকরণ" হল ইসলামি শরিয়তের দ্বিতীয় উৎস আল হাদিস সম্পর্কিত এক বিশেষ 'চরিত বিজ্ঞান'। 
ইসলাম ধর্মের অনুসারীদের নবি ও রাসুল মুহাম্মাদ এর প্রদত্ত ধর্মীয় পথনির্দেশনা, তার আদেশ নিষেধ উপদেশ কথা-কাজ ও মৌনসম্মতির বর্ণিত রুপ আল হাদিস সমুহের বর্ণনাকারীদের গ্রহণযোগ্যতার সঠিকত্ব মান যাচাই-বাছাইয়ের লক্ষ্যে সুবিজ্ঞ হাদিসবেত্তাগণ যুগে যুগে তাদের মেধা ও মনন দিয়ে অনুপুঙ্খ বিশ্লেষণ আর বিস্তর গবেষণায় হাদিস সংরক্ষণের জন্য যে বিশেষ শাস্ত্র উদ্ভাবন করেন তার নাম আসমাউর রিজাল বা রিজাল শাস্ত্র। ইলমে হাদিসের বহুবিধ শাখার মধ্যে এটি অন্যতম।
আসমাউর রিজাল কথাটি আরবি দু'টি শব্দের সমন্বয়ে গঠিত হয়েছে যেমন : اسماء الرجال - এর প্রথম শব্দটি 'আসমা' (اسماء) এটি 'ইসম্' (اسم) শব্দের বহুবচন যার অর্থ : 'নাম সমুহ'। আর দ্বিতীয় শব্দটি 'রিজাল' (رجال) এটি 'রাজুল' (رجل) শব্দের বহুবচন - যার অর্থ হল 'ব্যক্তিবর্গ'। সুতরাং আসমাউর রিজাল (اسماء الرجال) কথাটির অর্থ হল : 'ব্যক্তিবর্গের নামসমুহ'। আর এখানে 'ব্যক্তিবর্গ' বলতে হযরত মুহাম্মাদ সাল্লাল্লাহু আলাইহি ওয়া সাল্লাম - এর হাদিস সমুহ যারা বর্ণনা করেছেন - ঐসব বর্ণনাকারীগণই এই 'রিজাল' শব্দের অন্তর্ভুক্ত। তাদের গ্রহণযোগ্য বৈশিষ্ট্য নিরূপণে তাদেরকে নিয়েই রচিত হয়েছে এই চরিত বিজ্ঞান।
যে শাস্ত্রে রাবীগণের (হাদিস বর্ণনাকারীদের) জীবনী সংক্রান্ত বিষয়ে আলোচনা করা হয় তাকে "ইলমে আসমাউর রিজাল" বলা হয়।
ইলমে হাদিসের খেদমত আঞ্জাম দিতে গিয়ে হাদিসের রাবীদের পরিচয় জানা ও তাদের মানগত স্থান নিরুপণ করতে শত সহস্র মনীষী তাদের স্বীয় জীবন উৎসর্গ করেছেন। তারা দেশে দেশ পায়ে হেঁটে দূর দূরান্ত অতিক্রম করেন। গ্রাম থেকে গ্রামান্তরে গিয়ে রাবীদের (হাদিস বর্ণনাকারী) সাথে সাক্ষাৎ করে বর্ণনার সকল তথ্য সংগ্রহ করেন। যেসব রাবী তথ্য অনুসন্ধানকারীদের সমসাময়ীক ছিলেননা, তাদের সম্পর্কে তাদের সমসাময়িক অথবা তাদের মাধ্যমে আরও পূর্ববর্তীদের কাছ থেকে তথ্য সংগ্রহ করেছেন। এভাবে ইলমে হাদিসের গৌরবান্বিত যে শাখাটি অস্তিত্বে আসে তা-ই 'আসমাউর রিজাল' বা রিজাল শাস্ত্র নামে অভিহিত।
আসমাউর রিজাল-এর উপর এ পর্যন্ত অসংখ্য বই রচিত হয়েছে। শুধু এই বিষয়ের বইগুলো যদি একত্রে সংগৃহীত করে কোথাও রাখা হয় - দৈর্ঘ্য-প্রস্থে স্থান সংকুলানে বিশাল আয়তনে একটি বড় লাইব্রেরির প্রয়োজন হবে এতে কোন সন্দেহ নাই। এ সম্পর্কিত উল্লেখযোগ্য প্রসিদ্ধ কিছু গ্রন্থের নাম নিম্নে প্রদত্ত হলো।
এতে সাহাবি অ-সাহাবি, সিকাহ্ ও যঈফ সকল শ্রেনির রাবীর (বর্ণনাকারী) সার্বিক অবস্থা সম্পর্কে আলোচনা করা হয়েছে। এদের জীবনের খুঁটিনাটি তথ্য সংগ্রহ করে এতে তুলে ধরা হয়েছে।
এতে সাহাবি, সিকাহ্ বা যঈফ এরকম আলাদা আলাদা শুধু এক শ্রেনির রাবীগণের জীবনী সম্পর্কে আলোচনা করা হয়েছে।